‘સચિન તેંડુલકર…’ આઠ અક્ષરના આ નામ પર અનેક ગ્રંથ લખી શકાય છે. એક એવી પ્રતિભા અને વ્યક્તિત્વ જેણે પોતાના ક્ષેત્રમાં એ ઉપલબ્ધિ હાંસલ કરી છે તે દુનિયામાં કોઈપણ ફિલ્ડ સાથે જોડાયેલા વ્યક્તિને મળી નથી. ‘ક્રિકેટના ભગવાન’ના નામે ઓળખાતા સચિન તેંડુલકરનો આજે 45મો જન્મ દિવસ છે. 5 ફૂટ ચાર ઈંચનું કદ ધરાવતા આ ખેલાડીએ હિમાલય પણ વામન લાગે એવા રેકોર્ડ્ઝ બનાવ્યા છે. જોકે, રેકોર્ડ બનાવી કોઈ વ્યક્તિ, કોઈ ખેલાડી મહાન તો બની શકે છે પણ સચિનને ‘ભગવાન’ની ઉપાધિ મળી છે અને આશ્ચર્યની બાબત એ છે કે, આને સર્વત્ર સ્વીકૃતિ પણ મળી છે. ક્રિકેટને પોતાના કરિયર તરીકે પસંદ કરનારા દુનિયાના કોઈપણ ખેલાડીને જો તેના આઈકન વિશે પૂછવામાં આવે તો તે જરૂરથી એક નામ લેશે – સચિન તેંડુલકર.